Imtella' Novembru 9, 2021 Għat-tieni sena konsekuttiva, il-Malta Community Chest Fund qed tniedi l-crowdfunding – inizjattiva li tagħmilha iktar faċli biex jinġabru fondi għal din l-entità nazzjonali tal-karità. Bl-ispejjeż tal-mediċini dejjem tilgħin u l-pazjenti tal-kanċer dejjem jiżdiedu, il-crowdfunding toffri l-opportunità lill-poplu in ġenerali biex jikkontribwixxi f'ammonti żgħar, marbutin ma' xiri u oġġetti oħrajn. B'hekk, bħala eżempju, meta persuna tmur tixtri, il-bqija li tingħata tista' toffriha għall-crowdfunding, u l-punti miġbura f'ċerti stabbilimenti jistgħu wkoll jissarrfu fi flus għal dan il-għan. L-iskop ta' din l-inizjattiva huwa li l-Malta Community Chest Fund tiġbor kemm jista' jkun flus taħt sistemi differenti mingħajr ma toħnoq lil ħadd. Il-President ta' Malta, George Vella, faħħar is-solidarjetà tal-Maltin li sena wara l-oħra juru l-qalb kbira tagħhom u appella lill-poplu biex għal sena oħra, jikkontribwixxu f'din l-inizjattiva ħalli l-Malta Community Chest Fund tkun tista' tlaħħaq mat-talbiet kollha tan-nies li javviċinawha.